# Montserrat Bernabeu i Guitart

Montserrat Bernabeu i Guitart (Catalunya, 1967) és una metgessa catalana. Exerceix de codirectora i directora assistencial de l'Institut Guttmann de Badalona i alhora també dirigeix la fundació homònima que el gestiona.
Filla d'Amador Bernabeu, directiu del FC Barcelona a les darreries del segle xx, es llicencià en Medicina a la Universitat de Barcelona i s'especialitzà en la teràpia de rehabilitació a la Universitat Autònoma de Barcelona. La seva trajectòria professional i recerca rauen en el camp dels traumatismes cranioencefàlics i les malalties cerebrovasculars, mèrits que li conferiren la presidència de la Societat Espanyola de Neurorehabilitació entre el 2005 i el 2012 i també una posició a la junta de la Societat Internacional de Rehabilitació i Medicina Física. Bernabeu i Guitart ha publicat obres sobre la disfàgia neurògena i també sobre l'esclerosi lateral amiotròfica. Després de dur a terme la residència mèdica (MIR) a Girona i d'una etapa a l'Hospital Universitari Vall d'Hebron, treballà des del 1997 fins al 2018 com a cap d'unitat de lesions cerebrals a l'Institut Guttmann, del qual n'esdevingué codirectora aquell any.
El 2021 participà al programa Al cotxe de TV3 sobre els avenços científics pel que fa a la COVID-19 i rebé el premi «Ap!» a la millor trajectòria i recerca innovadora de l'Associació d’Empresàries de Lleida i Pirineus. Un any després, el desembre del 2022, fou convidada com a experta de referència a la Marató de TV3, dedicada a la salut cardiovascular.
En l'àmbit familiar, Bernabeu i Guitart és l'esposa de l'empresari català Joan Piqué i la mare de dos fills, Marc Piqué i Bernabeu i l'exfutbolista Gerard Piqué i Bernabeu.

## Referències

* 1 2 3 Roca, Montserrat «Montserrat Bernabeu: "Estar assegut al sofà és un factor de risc important per a l'ictus"». Ara, 19-01-2012 [Consulta: 12 gener 2023].
* 1 2 3 Hernández, Nuria «Quién es Montserrat Bernabeu, la suegra (y vecina) de Shakira: la prestigiosa doctora madre de Piqué que renunció a uno de sus sueños por su familia» (en castellà). Vanity Fair, 12-01-2023 [Consulta: 12 gener 2023].
* ↑ «L'abordatge integral del pacient amb esclerosi múltiple, a la darrera sessió del Cicle de debats sobre Medicaments Innovadors». Consorci de Salut i Social de Catalunya, 03-12-2021. [Consulta: 12 gener 2023].
* ↑ «Montserrat Bernabeu codirigirá el Instituto Guttmann» (en castellà). Diario Médico, n.d [Consulta: 12 gener 2023].
* 1 2 3 «Montserrat Bernabéu, la suegra de Shakira» (en castellà). Divinity, 27-04-2011 [Consulta: 12 gener 2023].
* ↑ «Montserrat Bernabeu serà la padrina de la promoció 2020». Fundació Blanquerna, 21-02-2020. [Consulta: 12 gener 2023].
* ↑ «Nuevo presidente en la Sociedad Española de Neurorreahabilitación» (en castellà). prnoticias, 28-12-2012 [Consulta: 12 gener 2023].
* ↑ «Al cotxe - Montserrat Bernabeu: "La recerca ens ha d'ajudar a entendre la Covid persistent i com tractar-la"». TV3. Corporació Catalana de Mitjans Audiovisuals, 16-06-2021. [Consulta: 12 gener 2023].
* ↑ «Premi a l'èxit laboral femení». Segre, 17-10-2021 [Consulta: 12 gener 2023].
* ↑ «La Marató de TV3 - Dra Montserrat Bernabeu: "De cada tres persones que sobreviuen a un ictus, una queda amb un problema de discapacitat"». TV3. Corporació Catalana de Mitjans Audiovisuals. [Consulta: 12 gener 2023].
* ↑ (en castellà) Mundo Deportivo, 21-06-2019 [Consulta: 12 gener 2023].